หั่นราคาบ้านปูกำไรต่ำเป้าปีนี้
โบรกประสานเสียงหั่นราคาเป้าหมาย หุ้นบ้านปูปีนี้ หลังปริมาณขายถ่านหินต่ำกว่าที่คาด ฉุดกำไรครึ่งปีแรกทรุด
10 ส.ค. 2554

โบรกประสานเสียงหั่นราคาเป้าหมาย หุ้นบ้านปูปีนี้ หลังปริมาณขายถ่านหินต่ำกว่าที่คาด ฉุดกำไรครึ่งปีแรกทรุด 
บริษัทหลักทรัพย์ (บล.) กิมเอ็ง ได้ออกบทวิเคราะห์ปรับลดราคาพื้นฐานปี 2554 ของบริษัท บ้านปู (BANPU) เหลือ 880 บาท จากเดิมที่ 900 บาท เพื่อสะท้อนปริมาณขายถ่านหินของเหมืองในอินโดนีเซียที่ลดลงเหลือ 24 ล้านตัน จากเดิม 26 ล้านตัน ซึ่งเป็นผลจากฤดูฝนที่ยาวนานในอินโดนีเซียฉุดปริมาณขายครึ่งปีแรกต่ำกว่าที่คาดการณ์ไว้ 
ในช่วงครึ่งปีแรกเหมืองอินโดนีเซียทำยอดขายได้เพียง 11 ล้านตัน คิดเป็น 45.8% ของประมาณการทั้งปีนี้ ส่งผลให้กำไรสุทธิลดลง 8% เหลือ 20,047 ล้านบาท 
ขณะที่ระยะสั้นหุ้น BANPU อาจได้รับแรงกดดันจากผลประกอบการที่อ่อนตัวหลังจากไม่มีส่วนแบ่งจากเหมือง Daning รวมถึงตลาดถ่านหินที่เข้าสู่ช่วงโลว์ซีซันในไตรมาส 3 แต่ในเชิงปัจจัยพื้นฐานยังคงคำแนะนำ “ซื้อ”
ด้าน บล.เอเซีย พลัส ปรับลดมูลค่าพื้นฐานสิ้นปี 2554 ของ BANPU ลงเหลือ 900 บาท จากเดิมอยู่ที่ 918 บาท เนื่องจากถูกกดดันจากแนวโน้มกำไรที่ต่ำกว่าคาด จึงแนะนำให้ลงทุน “เมื่อราคาอ่อนตัว”
แนวโน้มผลการดำเนินงานในช่วงครึ่งปีแรก จะออกมาต่ำกว่าที่คาดการณ์ไว้ เพราะปริมาณขายถ่านหินลดเหลือเพียง 24.5 ล้านตัน จาก 25 ล้านตัน เนื่องจากช่วงครึ่งปีแรกขายถ่านหินได้ต่ำกว่าเป้ามาก 
ขณะเดียวกันได้ปรับเพิ่มค่าใช้จ่ายในการขายและบริหารขึ้นเป็น 13% ของรายได้รวมจาก 11% เนื่องจากมีภาระต้นทุนในการขุดเจาะและบริหารเพิ่มขึ้น และปรับเพิ่มอัตราภาษีจ่ายสุทธิเป็น 28% จากเดิม 20% เพราะรับรู้รายได้จากจีนซึ่งเสียภาษีต่ำลดลง และรับรู้รายได้ธุรกิจถ่านหินออสเตรเลียซึ่งเสียภาษีสูงเข้ามาเต็มปี
ส่วน บล.ฟิลลิป (ประเทศไทย) ปรับลดราคาของบ้านปูลงเหลือ 866 บาท จากเดิมอยู่ที่ 910 บาท แต่ยังแนะนำ “ซื้อ” เพราะกำไรจะกลับมาโดดเด่นในช่วงครึ่งปีหลัง ขณะที่ส่วนต่างกำไร (มาร์จิน) ปรับเพิ่มขึ้น เนื่องจากราคาขายถ่านหินสูงกว่าต้นทุนมาก จึงคาดว่าอัตรากำไรขั้นต้นจะเพิ่มขึ้นเป็น 46.25% จากปีก่อนอยู่ที่ 40.81% และคาดว่าในปี 2554 บ้านปูจะมีกำไรสุทธิ 20,687 ล้านบาท
ล่าสุด ราคาหุ้น BANPU ปิดที่ 718 บาทไม่เปลี่ยนแปลงจากวันก่อน